Okresná prokuratúra Brezno 
Boženy Němcovej 3, 977 31 Brezno

Sp. zn. : 1 Pv 313/12/6603	Brezno, 7.8.2012
EEČ : 2-46-67-2012

U Z N E S E N I E

Trestná vec:	obvinený XXXXX 
Zločin:	Skrátenie dane a poistného podľa § 276 odsek 1, odsek 2 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	ako fyzická osoba podnikajúca na základe živnostenského oprávnenia pod obchodným menom XXXXX ml. so sídlom XXXXX, podal dňa 31.03.2011 daňové priznanie k dani z príjmov fyzickej osoby za zdaňovacie obdobie roka 2010 na Daňovom úrade v Brezne, pričom daňovou kontrolou vykonanou správcom dane bolo zistené, že obvinený v daňovom priznaní do príjmov z podnikania nezahrnul príjem vo výške 8.500 € bez DPH vyplatený subjektom XXXXX - XXXXX, na základe faktúry č. XXXXX zo dňa 28.06.2010, ďalej nezahrnul príjem vo výške 12.000 € bez DPH na základe faktúry č. XXXXX zo dňa 12.07.2010 a príjem vo výške 14.000 € bez DPH na základe faktúry č. XXXXX zo dňa 31.07.2010 vyplatené subjektom XXXXX, XXXXX a zároveň do daňových výdavkov neoprávnene zahrnul platbu poistného za osobný automobil pre Kooperatívu poisťovňu a. s. v sume 33,54 €, nepreukázal dokladom úhradu obnovy Prima kreditu a dobitie Easy karty v sume 34 € realizované prostredníctvom platobnej karty iného daňovníka a do daňových výdavkov neoprávnene zaúčtoval nákup benzínu v sume 721,66 €, čím skrátil daň z príjmu fyzickej osoby za zdaňovacie obdobie roka 2010 v celkovej výške 7.564,81 €,  
lebo nie je tento skutok trestným činom a nie je dôvod na postúpenie veci
Odôvodnenie:
	Vyšetrovateľ OR PZ OKP XXXXX uznesením XXXXX zo dňa 26.06.2012 začal trestné stíhanie a zároveň vzniesol obvinenie XXXXX za zločin skrátenia dane a poistného podľa § 276 ods. 1, 2 písm. d) Tr. zák., na tom skutkovom základe, že ako fyzická osoba podnikajúca na základe živnostenského oprávnenia pod obchodným menom XXXXX ml. so sídlom XXXXX podal dňa 31.03.2011 daňové priznanie k dani z príjmov fyzickej osoby za zdaňovacie obdobie roka 2010 na Daňovom úrade v Brezne, pričom daňovou kontrolou vykonanou správcom dane bolo zistené, že obvinený v daňovom priznaní do príjmov z podnikania nezahrnul príjem vo výške 8.500 € bez DPH vyplatený subjektom XXXXX - XXXXX na základe faktúry č. XXXXX zo dňa 28.06.2010, ďalej nezahrnul príjem vo výške 12.000 € bez DPH na základe faktúry č. XXXXX zo dňa 12.07.2010 a príjem vo výške 14.000 € bez DPH na základe faktúry č. XXXXX zo dňa 31.07.2010 vyplatené subjektom XXXXX, XXXXX a zároveň do daňových výdavkov neoprávnene zahrnul platbu poistného za osobný automobil pre Kooperatívu poisťovňu a. s. v sume 33,54 €, nepreukázal dokladom úhradu obnovy Prima kreditu a dobitie Easy karty v sume 34 € realizované prostredníctvom platobnej karty iného daňovníka a do daňových výdavkov neoprávnene zaúčtoval nákup benzínu v sume 721,66 €, čím skrátil daň z príjmu fyzickej osoby za zdaňovacie obdobie roka 2010 v celkovej výške 7.564,81 €.

	Obvinený XXXXX v tejto veci uviedol, že si je vedomý skutočností, ktoré mu boli vytknuté počas daňovej kontroly. Ako už predtým uvádzal, faktúry od XXXXX a od XXXXX neboli zahrnuté v jeho účtovníctve, nakoľko tieto stratil. V tom čase mal rodinné problémy, bol v rozvodovom konaní, opustila ho žena a musel sa sám starať o deti. Uvedomuje si, že je zodpovedný za riadne vedenie účtovníctva, no k tomuto stavu nedošlo jeho úmyselným konaním. 	On ku dňu 20.07.2012 uhradil celú sumu, ktorú mu vyrúbil daňový úrad v plnej výške. Určite nemal úmysel dopustiť sa protiprávneho konania, čo sa stalo ľutuje, no spôsobený dlh uhradil v plnej výške. 

	V pozícii svedka bola vypočutá XXXXX kontrolórka Daňového úradu v Banskej Bystrici, ktorá vo svojej výpovedi potvrdila skutočnosti zistené počas daňovej kontroly a uvedené v protokole o daňovej kontrole. Potvrdila skrátenie dane z príjmu fyzickej osoby v sume 7.564,81 €. 

	V spise sa okrem toho nachádza trestné oznámenie Daňového úradu Banská Bystrica, daňové priznanie, protokol o daňovej kontrole, oznámenie o výkone daňovej kontroly, faktúry, výpis zo Živnostenského registra a ďalší listinný materiál. 

	Na č.l. 46 spisu sú fotokópie poštových peňažných poukazov, z ktorých je zrejmé, že obvinený v dňoch 25.06.2012, 12.07.2012 a 20.07.2012 Daňovému úradu v Banskej Bystrici uhradil dlžnú sumu dane z príjmu fyzickej osoby vo výške 7.564,81 €. 

	Na to, aby skutok páchateľa bolo možné posúdiť a kvalifikovať ako trestný čin, musia byť takýmto skutkom naplnené všetky zákonné obligatórne znaky skutkovej podstaty trestného činu. Jedným z takýchto znakov je aj subjektívna stránka konania páchateľa spočívajúca v zavinení páchateľa. 

	Pri trestnom čine skrátenia dane a poistného podľa § 276 Tr. zák. sa vyžaduje úmyselné zavinenie podľa § 15 Tr. zák. 

	Podľa § 15 Tr. zák. je trestný čin spáchaný úmyselne, ak páchateľ 

	a) chcel spôsobom uvedeným v tomto zákone porušiť alebo ohroziť záujem chránený týmto zákonom (priamy úmysel),  
                alebo 
	b) vedel, že svojím konaním môže také porušenie alebo ohrozenie spôsobiť a pre prípad, že ho spôsobí, bol s  tým 
                uzrozumený (nepriamy úmysel)

	Z vykonaného dokazovania a najmä z výpovede obvineného vyplýva, že príjmy na základe faktúr od spoločností XXXXX - XXXXX a XXXXX XXXXX nezahrnul do daňového priznania z toho dôvodu, že ich stratil, nakoľko v tom čase mal rodinné problémy. K neoprávnenému zahrnutiu platieb do daňových výdavkov sa obvinený bližšie nevyjadril. 

	V priebehu prípravného konania sa tak nepodarilo získať žiadny priamy, či súhrn takých nepriamych dôkazov, na základe ktorých by bolo možné konštatovať, že obvinený úmyselne, a to ani v nepriamom úmysle v snahe dosiahnuť krátenie daňovej povinnosti, úmyselne nezahrnul konkrétne daňové príjmy tým, že ich zničil alebo iným spôsobom odstránil a zatajil tak ich existenciu, resp. že úmyselne a vedome do daňových výdavkov zahrnul platby zistené správcom dane pri daňovej kontrole. Naviac v krátkom čase po vykonaní daňovej kontroly výšku daňového nedoplatku zisteného správcom dane v plnom rozsahu uhradil. 

	Preto bolo potrebné rozhodnúť v súlade s ustanovením § 215 ods. 1 písm. b) Tr. por. a trestné stíhanie obv. XXXXX zastaviť, nakoľko skutok, za ktorý mu bolo vznesené obvinenie, nie je trestným činom a nie je dôvod na postúpenie veci. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboslav Čižmár
prokurátor